অভিনব পন্থায় কেন্দ্রীয় সরকারে নিযুক্ত বাংলার আমলাদের সঙ্গে বৈঠক করলেন প্রধানমন্ত্রী নরেন্দ্র মোদী। তাঁদের বুঝিয়ে দিলেন, ভোটের আগে মানুষের প্রত্যাশা পূরণের দায় তাঁদেরও। ক’দিন আগেই বিজেপি দফতরে সভাপতি অমিত শাহ কেন্দ্রীয় মন্ত্রীদের নিয়ে বৈঠক করায় বিতর্ক হয়েছিল। আজ অবশ্য ফের অমিত শাহ মন্ত্রীদের নিয়ে বৈঠক করে ১১ সেপ্টেম্বর বিবেকানন্দের শিকাগো বক্তৃতার ১২৫ বছর ও দীনদয়াল উপাধ্যায়ের জন্মশতবর্ষ অনুষ্ঠান নিয়ে কথা বলেন। এরই মধ্যে আজ রাজ্য ধরে ধরে কেন্দ্রীয় সরকারের অতিরিক্ত ও যুগ্ম সচিবদের সঙ্গে বৈঠক করছেন প্রধানমন্ত্রী। সন্ধ্যায় পূর্ব ভারতের আরও কয়েকটি রাজ্যের সঙ্গে পশ্চিমবঙ্গ ক্যাডারের আইএএস অফিসারদের সঙ্গেও বাসভবনে দু’ঘণ্টার বেশি সময় ধরে আলোচনা করলেন নরেন্দ্র মোদী। পশ্চিমবঙ্গের দুই মন্ত্রী সুরেন্দ্র সিংহ অহলুওয়ালিয়া ও বাবুল সুপ্রিয়ও ছিলেন এই বৈঠকে। পশ্চিমবঙ্গ-সহ গোটা দেশের একশোটি পিছিয়ে পড়া জেলায় আরও বেশি গুরুত্ব দেওয়ার কথাও জানালেন। মোদী বলেন, সাধারণ মানুষের প্রবল প্রত্যাশার চোরাস্রোত বইছে। সিদ্ধান্ত নিতে হবে গরিব ও সাধারণ নাগরিকদের কথা ভেবেই। চাকরির প্রথম তিন বছরে যে ভাবে আমলারা তৃণমূল স্তরে কাজ করেছেন, সেই মনোভাব নিয়েই দেশের কাজ করার দাওয়াই দিলেন প্রধানমন্ত্রী। জানালেন, সদিচ্ছাপূর্ণ সৎ সিদ্ধান্তকে সব সময়ে উৎসাহ দেবে তাঁর সরকার। সব দফতরের সঙ্গেও স্বচ্ছতা ও দক্ষতার সঙ্গে সমন্বয় করতে হবে। বৈঠকে আলোচনা হয় ২০২২ সালে ‘নতুন ভারত’ গড়া নিয়েও। প্রধানমন্ত্রী আমলাদের অভিজ্ঞতার কথাও শোনেন।